ให้ไฟเขียว
...ทีมข่าวการเงิน
17 ส.ค. 2554

...ทีมข่าวการเงิน
 
ต้องเรียกว่างานเข้า... เมื่อ สรสิทธิ์ สุนทรเกศ ผู้ช่วยผู้ว่าการสายกำกับสถาบันการเงิน ธนาคารแห่งประเทศไทย (ธปท.) บอกว่า ธนาคารพาณิชย์บนถนนสีลม ไม่ว่าจะเป็นสำนักงานใหญ่ ธนาคารกรุงเทพ หรือสาขาแบงก์อื่นใดที่ได้รับผลกระทบจากการชุมนุมวันที่ 19 ก.พ. และจำเป็นต้องปิดทำการในกรณีฉุกเฉินก็สามารถทำได้ทันที ไม่จำเป็นต้องขออนุญาตธปท.ก่อน 
“หากมารอการอนุมัติอาจจะไม่ทันการณ์ ในการดูแลความปลอดภัยพนักงาน ลูกค้า ทรัพย์สิน” สรสิทธิ์ บอก
ธนาคารแต่ละแห่งมีแผนรับเหตุฉุกเฉินกรณีน้ำไฟดับ เหตุจลาจล สภาพคล่องอยู่แล้ว แค่แจ้งธปท.ในภายหลัง
“สมมุติพรุ่งนี้มีการชุมนุม แล้วเกิดปัญหาธนาคารกรุงเทพไม่ต้องขออนุญาต มีเหตุฉุกเฉินปิดได้เลย แค่อาจจะแจ้งเราในภายหลัง เพราะเหตุเร่งด่วนโทรแจ้งยังได้ เพื่อให้ธปท.รับทราบเหตุฉุกเฉิน ส่วนการดำเนินการแบงก์เขาทำตามแผนที่เตรียมไว้ได้เลย เพราะทุกแบงก์มีแผนรองรับเหตุฉุกเฉิน ใน ฯลฯ ไว้อยู่แล้ว เป็นไปตามระเบียบปกติ ที่ทุกธนาคารต้องมีการเตรียมการรองรับเหตุฉุกเฉิน“ สรสิทธิ์กล่าว 
สรสิทธิ์ เชื่อว่าการชุมนุมไม่น่าจะรุนแรงหรือกลายเป็นจลาจลจริงๆ ก็ไม่น่าจะกระทบกับระบบการเงิน การให้บริการของธนาคารมากนัก เนื่องจากธุรกรรมพื้นฐานสามารถทำผ่านช่องทางอื่นๆ ที่ไม่ใช่สาขาได้ เช่น ตู้เอทีเอ็ม อินเทอร์เน็ต ฯลฯ 
ขณะที่การเคลียริงเช็ค หรือชำระเงินด้วยเช็คก็ไม่น่าเป็นปัญหา เพราะเอาไปขึ้นเงินสาขาอื่นๆ หรือเบิกถอนผ่านเอทีเอ็มได้